Unsen vruntliken groet und wes wi gudes vormogen to voren. Ersamen heren und leven vrunde. Willet weten, dat de her mester uns vor sik geeschet und to kennende gegeven heft, wo dat de hovetman van Wyborch eme gescreven hedde, dat he den dach, den de here mester tuschen ju und dem sulven hovetmanne uppe mitfasten to holdende begrepen hadde, nicht besenden noch holden en konde up de vorgescr. tiit, und vort dat he up des hilgen cruces dach na paschen gerne einen dach mit ju halden wolde, alse uns de here mester vorstaen leet, dat eme de sulve hovetman gescreven hedde. Ok sede he uns, dat he ju scriven wolde und dat id eme geraden und nutte duchte, dat gi juwe boden sunder togerent noch to winterwege bi den hovetman senden, muntliken mit eme to sprekende und den unwillen to voreffenende und mit gevoge to slitende, so men gedrechlikest kan, umme grotern unmoet, schaden und vordreet, dat hir na entstaen, und ok umme an vallender sake willen, de desse unwillen vormeren und nicht vorminnren mochten, to vormidende. Leven, ersamen heren und vrunde. So dunket uns ok raetsam und nutte siin, dat gi doen, alse vorscreven is, und mit vlite des besten dar to ramen, dat de sake mit vruntschoppen gesleten und geendiget werden. Hiir mede siit Gode bevolen to langen saligen tiiden. Gescreven under unser stat secrete, des mandages na Reminiscere im xix:den jare. Borgermestere und raed der stad Rige. Adress: Den ersamen etc. borgermesteren und ratmannen der stat Revele etc.